钦定古今图书集成/理学汇编/学行典/第064卷 > 谢上蔡语录 > 《理欲》
## 钦定古今图书集成/理学汇编/学行典/第064卷 > 谢上蔡语录 > 《理欲》

所谓有知识，须是穷物理。只如黄金，天下至宝，先须
辨认得他体性始得。不然，被人将𨱎石来唤作黄金，
辨认不得，便生疑惑，便执不定。故《经》曰：“物格而后知
至，知至而后意诚。”所谓格物穷理，须是识得天理始
得。所谓天理者，自然底道理，无毫发杜撰。今人乍见
孺子将入于井，皆有怵惕恻隐之心。方乍见时，其心
怵惕，所谓天理也。要誉于乡党朋友，内交于孺子父
母兄弟，恶其声而然，即人欲耳。天理与人欲相对，有
一分人欲即灭却一分天理，有一分天理即胜得一
分人欲。人欲才肆，天理灭矣。任私用意，杜撰做事，所
谓人欲肆矣。故《庄子》曰：“去智与故，循天之理。”若在圣
人分上，即说“循”字不著，勿忘，又勿助“长。正当恁地时，
自家看取天理见矣。”所谓天者，理而已。只如视听动
作，一切是天。天命有德，便五服五章；天讨有罪，便五
刑五用。浑不是杜撰做作来。学者直须明天理为是
自然底道理，移易不得。不然，诸子百家便人人自生
出一般见解，欺诳众生。识得天理，然后能为天之所
为。圣门学者为天之所为，故敢以天自处。佛氏却不
敢恁地做天。明道尝曰：“吾学虽有所受，天理”二字，却
是自家拈出来。

天，理也，人亦理也，循理则与天为一。我非我也，理也；
理非理也，天也。唯文王有纯德，故曰“在帝左右。”帝谓
文王，帝是天之作用。或曰：“意必固我有一焉，则与天
地不相似矣。”曰：“然理上怎安得个字？《易》曰：‘与天地相
似，故不违’。”“相似”犹是自语。